**Illinois Institute of Technology** (**IIT**) on yliopisto Chicagossa, Yhdysvalloissa. Yliopistossa on 2 639 opiskelijaa ja 4 833 jatko-opiskelijaa. IIT perustettiin vuonna 1940, kun 1890-luvulla perustetut Armour Institute of Technology ja Lewis Institute yhdistettiin.

Historia
--------

Philip Danforth Armour lahjoitti miljoona dollaria, kun hän oli kuullut, että Frank W. Gunsaulus oli luvannut perustaa tuolla summalla kaikille avoimen korkeakoulun. Armourin lahjoituksen ansiosta Chicagoon perustettiin 1893 Armour Institute of Technology. Vuonna 1895 Allen Cleveland Lewisin lahjoituksesta perustettiin Lewis Institute. Lewis oli yksi sijoittajista, joiden ansiosta kaupunki jälleenrakennettiin vuoden 1871 palon jälkeen.

1930-luvun laman seurauksena sekä Armour että Lewis Instituten rahat olivat vähissä. Tämä johti oppilaitosten yhdistämiseen. IIT syntyi heinäkuussa 1940. Tämän jälkeen IIT:hen on liittynyt myös muita oppilaitoksia. Vuonna 1937 perustettu Institute of Design yhdistyi IIT:hen 1949. Chicago-Kent College of Law ja Stuart School of Business liittyivät IIT:hen 1969. Chicago-Kent College of Law liittymisen myötä IIT:stä tuli yksi harvoista teknillisistä yliopistoista, joissa oli myös oikeustieteellinen laitos. Midwest College of Engineering liittyi IIT:hen 1986.

Kampukset
---------

Ludwig Mies van der Rohen suunnittelema Crown Hall.
IIT:hen kuuluu viisi kampusta Chicagon metropolialueella. Pääkampus, joka on 48,6 hehtaarin suuruinen, sijaitsee aivan Chicagon keskikaupungin läheisyydessä. Pääkampus tunnetaan erityisesti arkkitehtuuristaan, sillä kuuluisa arkkitehti Ludwig Mies van der Rohe on suunnitellut monia alueen rakennuksista. American Institute of Architects valitsi kampuksen 1976 Yhdysvaltain 200 arkkitehtonisesti arvokkaimman kohteen joukkoon, ja Crown Hall, jossa sijaitseva IIT:n arkkitehtuurin laitos on valittu kansalliseksi historialliseksi muistomerkiksi.

Chicagon kaupungin alueella sijaitsee lisäksi kaksi muuta kampusaluetta. Wheatonissa on Daniel L. ja Ada Ricen kampus sekä Summitissa Moffetin kampus, jossa on Ruokaturvallisuuden ja -teknologian kansallinen tutkimuskeskus.

Opiskelu
--------

IIT Institute of Design sijaitsee omassa kampuksessaan osoitteessa 350 N. LaSalle Street.
IIT on jaettu yhdeksään osastoon:

* Armour College of Engineering
* College of Architecture
* Institute of Psychology
* Center for Professional Development
* College of Science and Letters
* Stuart School of Business
* Chicago-Kent College of Law
* Institute of Design
* University Technology Park

Lähteet
-------

1. ↑  John L. Anderson, President Illinois Institute of Technology.  Arkistoitu 6.9.2008. Viitattu 13.10.2009. (englanniksi)
2. 1 2 3  IIT Viewbook (PDF) *pdf*. Illinois Institute of Technology. Viitattu 13.10.2009. (englanniksi)
3. 1 2  Illinois Institute of Technology *Best Colleges 2010*. U.S. News & World Report.  Arkistoitu 24.9.2009. Viitattu 13.10.2009. (englanniksi)
4. 1 2  The Sermon and the Institute Illinois Institute of Technology.  Arkistoitu 27.9.2009. Viitattu 13.10.2009. (englanniksi)
5. ↑  Mergers and Changes Illinois Institute of Technology.  Arkistoitu 6.12.2009. Viitattu 13.10.2009. (englanniksi)
6. 1 2 3  Five Campuses Illinois Institute of Technology.  Arkistoitu 15.10.2009. Viitattu 13.10.2009. (englanniksi)
7. ↑  Historical Architecture Illinois Institute of Technology.  Arkistoitu 11.11.2009. Viitattu 13.10.2009. (englanniksi)

Aiheesta muualla
----------------

* Kuvia tai muita tiedostoja aiheesta **Illinois Institute of Technology** Wikimedia Commonsissa

* Yliopiston kotisivut (englanniksi)